Diari Oficial de la Generalitat Valenciana


Sumari del DOGV 7446, del 20-01-2015 (2015/327)

RESOLUCIÓ de 15 de gener de 2015, de la consellera d'Educació, Cultura i Esport, per la qual es modifica la Resolució de 26 de març de 2013, sobre delegació de competències en determinats òrgans.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7446

Data del DOGV
:   20-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/327


Data del document
:   15-01-2015

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 15 de gener de 2015, de la consellera d'Educació, Cultura i Esport, per la qual es modifica la Resolució de 26 de març de 2013, sobre delegació de competències en determinats òrgans. [2015/327]  
En data de 6 de maig de 2014 es va firmar l'acord d'encàrrec de gestió entre la Conselleria d'Educació, Cultura i Esport i la Conselleria d'Infraestructures, Territori i Medi Ambient, l'objecte del qual és la realització de les activitats de caràcter material, tècnic o de servicis necessaris per a la construcció, reposició o ampliació d'una sèrie de centres docents públics que la Conselleria d'Infraestructures, Territori i Medi Ambient presta a la conselleria d'Educació, Cultura i Esport. En el mateix acord d'encàrrec s'especifiquen els centres docents públics i el perfil de les actuacions. Així mateix, en el punt segon de l'acord es detallen les actuacions encarregades.  
En l'apartat quart de l'esmentat acord s'establix que correspon a la persona titular de la Conselleria d'Educació, Cultura i Esport, dins dels límits legals i pressupostaris, exercir les facultats ordinàries en matèria de contractació per a la construcció de centres docents públics i disposar dels gastos derivats de la seua execució, d'acord amb l'article 28 de la Llei 5/1983, del Consell. Així mateix, d'acord amb l'article 40.1 del text refós de la Llei d'Hisenda Pública Valenciana, té assignades les funcions d'autoritzar els gastos dels servicis a càrrec seu i d'efectuar la disposició i liquidació del crèdit exigible, solicitant al titular de la conselleria amb competències en matèria d'Hisenda l'ordenació dels corresponents pagaments.  
  
Estes competències han sigut delegades en el titular de la Subsecretaria per Resolució de data de 26 de març de 2013 (DOCV 28.03.2013).  
En el desenrotllament de l'encàrrec s'ha constatat que l'exercici de les esmentades funcions per part de la Conselleria d'Educació, Cultura i Esport suposa que la Conselleria d'Infraestructures, Territori i Medi Ambient, que tramita els expedients, haja de demanar la firma de la primera per a tots els documents que es generen i açò provoca una difícil gestió ordinària de l'encàrrec realitzat.  
En este sentit, l'article 8.4 de la Llei 8/2014, de 26 de desembre, de Pressupostos de la Generalitat per a 2015, establix que els gastos relatius a inversions reals dels programes 422.20, Ensenyança Primària, i 422.30, Ensenyança Secundària, destinats a la construcció de nous centres educatius, la realització dels quals haja sigut encarregada a la conselleria que tinga atribuïdes les competències en matèria d'infraestructures, es comptabilitzaran per centre de gestió.  
Per això, d'acord amb el que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i fent ús de les facultats que em conferix l'article 63 de la Llei 5/1983, de 30 de desembre, del Consell, resolc:  
  
Primer  
Modificar la Resolució de 26 de març de 2013, de la consellera d'Educació, Cultura i Esport, sobre la delegació de competències en determinats òrgans, en el seu punt octau, 1 a, que queda redactat com seguix:  
1. Es delega en la persona titular de la Subsecretaria:  
a) L'exercici de les facultats ordinàries en matèria de contractació administrativa, dins dels límits legals i pressupostaris, així com dels actes de retenció de crèdit, autorització del gasto, disposició de crèdit, reconeixement de l'obligació i proposta de pagament, de tots els capítols pressupostaris, sense perjuí de les facultats que en esta resolució, o en altres disposicions vigents, estiguen delegades o desconcentrades en altres òrgans de la Conselleria i, en tot cas, les facultats ordinàries en matèria de contractació centralitzada.  
No obstant això, es delega en la persona titular de la Secretaria Autonòmica d'Infraestructures, Territori i Medi Ambient l'exercici de les competències relatives a les facultats ordinàries en matèria de contractació administrativa, així com els actes de retenció de crèdit, autorització del gasto, disposició del crèdit, reconeixement de l'obligació i proposta de pagament dels expedients relatius a la construcció de nous centres educatius la realització dels quals haja sigut encarregada a la conselleria que tinga atribuïdes les competències en matèria d'infraestructures, excepte l'aprovació dels corresponents projectes que correspondrà al subsecretari de la Conselleria d'Educació, Cultura i Esport. Concretament, la delegació s'efectua respecte dels gastos relatius a inversions reals dels programes 422.20, Ensenyança Primària, i 422.30, Ensenyança Secundària, a què es referix l'article 8.4 de la Llei de Pressupostos de la Generalitat per a 2015.  
  
  
Segon  
La present resolució tindrà efecte a partir de l'endemà de ser publicada en el Diari Oficial de la Comunitat Valenciana.  
  
València, 15 de gener de 2015.- La consellera d'Educació, Cultura i Esport: María José Catalá Verdet.